7.2.2023
SK
Úradný vestník Európskej únie
C 47/197 Streda 6. júla 2022
47. konštatuje, že prístup k zdravotnej starostlivosti môže byť narušený v dôsledku kombinovaného účinku prierezovej diskriminácie; vyzýva členské štáty, aby zabezpečili všeobecne dostupnú zdravotnú starostlivosť vrátane špecializovaných služieb v oblasti duševného zdravia a aby urýchlene odstránili prekážky, ktoré existujú v prístupe k zdravotnej starostlivosti pre všetkých vrátane migrantov v neregulárnej administratívnej situácii a s osobitným zameraním na ženy v celej ich rozmanitosti; zdôrazňuje, že prístup ku zdravotnej starostlivosti by nikdy nemal byť narušený nevedomosťou, predsudkami alebo stigmatizáciou; zdôrazňuje, že je dôležité, aby zdravotnícki pracovníci poskytovali starostlivosť humánnym, nediskriminačným a neodsudzujúcim spôsobom, rešpektujúc slobodný, vopred udelený a informovaný súhlas a práva pacientov; konštatuje, že existuje značný nedostatok údajov o prístupe žien z marginalizovaných skupín a migrantiek k zdravotným službám, najmä k službám v oblasti duševného zdravia; 48. vyzýva členské štáty, aby si všimli kombinovaný účinok prierezovej diskriminácie na diagnostiku prístupu k zdravotnej starostlivosti, najmä pokiaľ ide o reprodukčné zdravie a osobitne pre černošské ženy, ženy inej farby pleti a ženy z menšín; pripomína, že sexuálne a reprodukčné zdravie a práva sú základné ľudské práva, ku ktorým by mali mať bezpečný a legálny prístup všetci ľudia v ich rozmanitosti; 49. vyzýva členské štáty, aby prijali a vykonávali stratégie, politiky a programy na podporu sexuálneho a reprodukčného zdravia a práv marginalizovaných skupín žien a na odstránenie systémových, finančných, právnych, praktických a sociálnych prekážok, ktorým čelia, a aby zaistili ochranu a rešpektovanie sexuálneho a reprodukčného zdravia a práv vo všetkých členských štátoch; vyzýva členské štáty, aby podporovali plánované rodičovstvo a komplexnú sexuálnu výchovu primeranú veku a pomohli ženám v zraniteľných alebo neistých situáciách získať prístup k bezplatnej antikoncepcii vo všetkých jej rôznych formách a aby zabezpečili, že nebudú čeliť žiadnym diskriminačným praktikám v prístupe k zdraviu služby; 50. nabáda členské štáty, aby zabezpečili dostupné a transparentné postupy pre právne uznanie rodu založené na sebaurčení a v súlade s ICD-11 Svetovej zdravotníckej organizácie a aby právne uznali transrodové, nebinárne a intersexuálne osoby a aby zrušili prekážky ako povinné chirurgické zásahy alebo povinné psychologické poradenstvo; naliehavo vyzýva členské štáty, aby zakázali mrzačenie pohlavných orgánov intersexuálnych detí a zabezpečili, aby intersexuálne deti neboli v dojčenskom alebo detskom veku podrobené nevitálnym lekárskym alebo chirurgickým zákrokom; 51. vyzýva členské štáty, aby ukončili prax nútenej sterilizácie, nútených potratov a nútenej antikoncepcie, a to aj v prípade žien so zdravotným postihnutím a rómskych žien, a medikalizácie transrodových osôb, a aby rešpektovali ich fyzickú a telesnú integritu; vyzýva členské štáty, aby zabezpečili účinné a včasné prostriedky nápravy pre všetky obete nútenej sterilizácie a nútených rozvodov, a to aj vytvorením účinných systémov reparácií; 52. pripomína, že zmena klímy a jej dôsledky sa neúmerne dotýkajú žien v celej ich rozmanitosti, najmä tých, ktoré čelia rôznym formám diskriminácie, v marginalizovaných situáciách a v konfliktných situáciách; vyzýva Komisiu a členské štáty, aby zabezpečili, aby všetky opatrenia v oblasti klímy zahŕňali prierezovú perspektívu, a to aj v oblasti rodu a rasy, aby sa na tento účel využívali cielené finančné prostriedky a opatrenia, a aby sa zaručila rovnaká účasť žien v celej ich rozmanitosti v rozhodovacích orgánoch na medzinárodnej, európskej, vnútroštátnej a miestnej úrovni; 53. naliehavo vyzýva členské štáty, aby prijali rýchle, účinné a koordinované opatrenia na ochranu ľudských práv a riešenie potrieb v oblasti sexuálneho a reprodukčného zdravia žien a dievčat a marginalizovaných skupín obyvateľstva postihnutých konfliktom na Ukrajine; o o 54.
o
poveruje svoju predsedníčku, aby postúpila toto uznesenie Rade a Komisii.